התנתקות (סדרת טלוויזיה)

התנתקות היא סדרת דרמה ישראלית שנוצרה על ידי חוה דיבון ורם לנדס, ובוימה על ידי לייזי שפירא. הסדרה עלתה לשידור ב-25 באוגוסט 2025 בערוץ כאן 11 ובפלטפורמת "כאן BOX".

 רקע עלילתי 
הסדרה מתרחשת על רקע הנסיגה מרצועת עזה ופינוי גוש קטיף בשנת 2005 במסגרת תוכנית ההתנתקות, ועוקבת אחר תא"ל שילה מזא"ה, חובש כיפה סרוגה ומפקד המבצע, המתמודד עם המשימה הקשה שמעמידה אותו מול הקהילה שלו ובני משפחתו הקרובים – אשתו, נעמה, המתנגדת נחרצות לפינוי גוש קטיף, ואחותו עידית ובעלה מאיר שהם תושבי הגוש. בנם, לביא, מנסה למצוא את מקומו בין קהילת היישוב לבין גלי הים. מנגד, סגנו של מזא"ה, אבינועם ברנר, קיבוצניק, מציג גישה ביקורתית על מדיניות ההכלה של מזא"ה כלפי המתנחלים.

 צוות השחקנים והדמויות 
 דמויות ראשיות 
 עמוס תמם – תא"ל שילה מזא"ה, מפקד המבצע הדתי-לאומי.
 שני קליין – עידית עציוני, אחותו של שילה ותושבת גוש קטיף.
 אוהד קנולר – תא"ל אבינועם ברנר, סגנו של מזא"ה וקיבוצניק האוחז בדעה ביקורתית כלפי ההתנחלויות.
 דינה סנדרסון – נעמה מזא"ה, רעייתו של שילה, המתנגדת לפינוי גוש קטיף.
 עידו אליאלי – לביא מזא"ה, בנם של שילה ונעמה, המתגורר בבית דודיו בגוש ומתנגד להתנתקות.
 יואל רוזנקיאר – מאיר עציוני, בעלה של עידית, חקלאי במקצועו.
 דמויות משניות ואורחות 
 נטליה פאוסט – גבריאלה "גבי" ברנר, רעייתו של אבינועם, המנסה להיכנס להיריון. פעילה ב"שלום עכשיו".
 מיכאל כורש – אליצור מזא"ה, רב ואביהם של עידית ושילה. מבוסס על דמותו של הרב חיים דרוקמן. 
 אורי פרלמן – דוידי, בן גוש קטיף ושכנה של בקי, המתארס לה.
 נועה חלפון – בקי עציוני, בתם של עידית ומאיר ובת דודתו של לביא. ארוסתו של דוידי.
 טל פריד – איילת קליין, נערה מפתח תקווה המגיעה לתמוך במפוני גוש קטיף, ומתקרבת אל לביא.
 תום חגי – דביר וייטמן, חובש כיפה סרוגה ופעיל ימין קיצוני המתנגד בחריפות לחוק ההתנתקות, שמשתכן בבית משפחתו של דוידי לאחר עזיבת המשפחה.
 דני גבע – אלוף המטיל על מאז"ה את ניהול ופיקוד ההתנתקות.
 שרון טל – פסיכולוגית צבאית המופקדת על הכשרתם המנטלית של חיילים המשובצים לביצוע ההתנתקות.

 הפקה 
 פיתוח 
את הסדרה יצרו חוה דיבון ורם לנדס, על רקע רצונם להביא לראשונה למסך את סיפורם של תוכנית ההתנתקות ופינוי גוש קטיף שאירעו בשנת 2005, תוך שילוב נקודות מבט מגוונות של החברה הישראלית – בין אזרחי המדינה, חיילים ומשפחות המתיישבים. דיבון כתבה את התסריט הראשי, ולאורך מספר שנים פיתחה יחד עם לנדס את עלילת הסדרה והדמויות על בסיס השראה מעדויות אישיות, מסמכים ותחקירים על התקופה, וביקשה להאיר את ההיבטים הרגשיים, הפוליטיים והצבאיים של האירועים; לצדם עבד הבמאי לייזי שפירא, המשמש גם כעורך תסריט.

 ליהוק 
ב-17 במרץ 2025 הודיעה "כאן 11" על ליהוקו של עמוס תמם לגילום דמותו של תא"ל שילה מזא"ה, מפקד שמופקד על ידי הממונים עליו לנהל את פינוי גוש קטיף. במקביל נמסר על ליהוקם של דינה סנדרסון ושני קליין לגילום בנות משפחתו הנאבקות בהחלטה לפנות את גוש קטיף, ושל אוהד קנולר לגילום סגנו הקיבוצניק שמאתגר את אסטרטגיית ההכלה של מזא"ה.

תמם וקנולר היו שחקנים ראשיים גם בפרויקט הקודם המשותף של חוה דיבון ולייזי שפירא - הסדרה "סרוגים".

 צילומים 
צילומי הסדרה החלו ב-17 במרץ 2025, וכללו לוקיישנים שונים בארץ המדמים הן את סביבתה של גוש קטיף והן את בסיסי צה"ל.

 הפצה 
הסדרה הופקה על ידי "קודה תקשורת" עבור תאגיד השידור הישראלי, והחלה לעלות לשידור ב-25 באוגוסט 2025 בערוץ "כאן 11" ובפלטפורמת הזרמת המדיה "כאן BOX". הסדרה כוללת חמישה פרקים באורך של כ-45 דקות.

 קישורים חיצוניים 

 הערות שוליים 

קטגוריה:סדרות טלוויזיה ישראליות
קטגוריה:סדרות דרמה תקופתית ישראליות
קטגוריה:סדרות טלוויזיה ישראליות שעלו לשידור בשנת 2025
קטגוריה:כאן 11: תוכניות וסדרות
קטגוריה:תוכנית ההתנתקות בתרבות